Jeanne Driessen

Jeanne Driessen (Maaseik, 1892ko maiatzaren 3a - Genk, 1997ko uztailaren 15a) belgikar politikaria izan zen. Christen-Democratisch en Vlaams (CD&V[Kristau-demokrata eta Flandriarra]) alderdiko kidea izan zen, alderdiak artean Christelijke Volkspartij (CVP [Alderdi Popular Kristaua]) izena zuenean. Driessen 1924an hasi zen alderdian bere lehen ardurak hartzen. 1927an hautatu zuten lehen aldiz kargu politiko baterako, eta 1950-1965 bitartean senataria izan zen.

 Biografia 
Jeanne Driessen 1892ko maiatzaren 3an jaio zen Maaseik-en (Belgika). Zazpi seme-alabetatik bigarren zaharrena zen. Bere aita Louis Driessenen izan zen, Maaseik-eko alkatea. Jeannek bere jaioterrian ikasi zuen, urtsulatar mojen eskolan. 1921etik 1924ra Flandriako Emakumeentzako Ikastetxean (Vlaamse Hogeschool voor Vrouwen) ikasi zuen, Anberesen. 1923an bertako ikasle ohien elkartearen sorreran parte hartu zuen.

1920an, Driessenek indar handia hartuko zuen Flandriako Nesken Mugimendu Katolikoaren adar bat sortu zuen Maaseiken. Noizbehinka Gudrun-en, Flandriako neska eta emakume katolikoen mugimenduaren aldizkarian, ere kolaboratu zuen. Ikasketak amaitutakoan,  Driessenek denbora tarte labur batez Bruselako  Emakumeen Gizarte Ekintza Kristauak erakundeko Idazkaritza Nagusian lan egin zuen. 1924an Linburgoko meatzaritza eskualdeko Gizarte Ekintza Kristauak erakundeko zuzendari izendatu zuten. Han, harremanetan jarri zen Pieter J. Broekx-ekin, Linburgoko langile mugimendu kristauaren liderrarekin, eta hark bultzatu zuen probintzia horretan emakumeen obra sozial kristauak hedatzeko lan egitera. 

Bertan hainbat ardura hartu zituen: Linburgo probintziako Flandriako Nesken Gremioetako presidentea, Linburgo probintziako Flandriako Nesken Batasuneko presidentea, Emakumezko Langile Katolikoen Gazteriaren Linburgoko adarreko burua, Linburgoko ACWko (Langile Kristauen Batasuna) eta Osasun Aseguruaren Kutxa Kristauen Elkarteko lehendakariordea, beste batzuen artean. 1936tik 1958ra Emakumezko Langile Kristauak erakundearen Linburgoko adarreko presidentea izan zen.

1927tik 1931ra Alderdi Katolikoko Genk herriko udal-zinegotzia izan zen. 1940tik 1945era, Gerrak Kaltetutako Familientzako Zerbitzuko eta Militarren Familientzako Zerbitzu Nazionaleko probintzia-buru izan zen. 1949an, Hasselt - Tongeren - Maaseik barrutiko CVPko (Christelijke Volkspartij - Kristau Alderdi Herrikoia) senatari hautatu zuten eta 1965era arte bete zuen kargua. 1952an eta 1953an Belgikako delegatua izan zen Nazio Batuen Batzar Nagusian, New Yorken.

Jeanne Driessen 1997ko uztailaren 15ean hil zen Genk-en, 105 urte zituela.

 Erreferentziak 

 Kanpo estekak 

Kategoria:1997ko heriotzak
Kategoria:1892ko jaiotzak
Kategoria:Belgikako emakumeak
Kategoria:Emakume politikariak